ORDE do 30 de maio de 2005 pola que se establecen, para a campaña 2005/2006, os procedementos de xestión de solicitudes de adquisición de cota ao Fondo nacional coordinado de cotas lácteas.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 31/05/2005

O real decreto polo que se aproba o Plan de reestruturación do sector produtor lácteo, baséase, por unha banda no programa nacional de abandono da produción láctea, e por outro, no Fondo nacional coordinado de cotas lácteas.
O Fondo nacional coordinado de cotas lácteas, está constituído na actualidade, entre outras, polo 80% das cantidades de referencia que foron obxecto de indemnización mediante o programa de abandono indemnizado executado durante o período 2004/2005, de acordo co artigo 24 do Real decreto 347/2003, do 21 de marzo e a Orde APA/2811/2004, do 4 de agosto, programa desenvolvido nesta comunidade autónoma mediante a orde da Consellería de Política Agroalimentaria e Desenvolvemento Rural, do 8 de setembro de 2004.
Por outra banda o real decreto polo que se aproba o Plan de reestruturación do sector produtor lácteo establece un programa de Fondo nacional de cotas lácteas para o período 2005/2006 que se solicita ao Ministerio de Agricultura, Pesca e Alimentación (MAPA), e no seu artigo 11 establece que os órganos competentes das comunidades autónomas poderán propoñer a asignación individual do 80% da cota indemnizada no Programa de abandono da produción láctea para o período 2004/2005, entre os produtores do seu ámbito territorial que cumpran os requisitos recollidos no artigo 6 do citado real decreto.
De acordo co anterior, o obxecto desta orde é establecer as condicións e procedemento para a adquisición de cantidades de referencia do Fondo nacional coordinado de cotas lácteas e para a asignación complementaria de cantidades da reserva nacional, no marco do establecido no Real decreto 347/2003, do 21 de marzo, polo que se regula o sistema de xestión da cota láctea, e do real decreto polo que se aproba o Plan de reestruturación do sector produtor lácteo, e no cal se instrumenta a asignación de cantidades de referencia do Fondo nacional coordinado de cotas lácteas para o período 2005-2006.
Ao abeiro do disposto no Decreto 50/2002, do 14 de febreiro, polo que se establece a estrutura orgánica da Consellería de Política Agroalimentaria e Desenvolvemento Rural, correspóndelle á Dirección Xeral de Produción e Sanidade Agropecuaria, a través da Subdirección Xeral de Explotacións Agrarias, a xestión das cantidades de referencia do leite nas explotacións situadas en Galicia.
En virtude do exposto, de conformidade co artigo 30.1.3 do Estatuto de autonomía de Galicia, e no
uso das facultades que me confire a Lei 1/1983, reguladora da Xunta e do seu presidente,
DISPOÑO:
Artigo 1º.-Obxecto.
Esta orde establece para a campaña 2005/2006 os procedementos de xestión de solicitudes de adquisición de cota ao Fondo nacional coordinado de cotas lácteas, así como o procedemento de xestión e proposta de asignación de solicitudes ao Fondo nacional coordinado de cotas lácteas das cantidades procedentes do Plan de abandono da campaña 2004/2005, segundo o disposto nos artigos 9 e 11 do real decreto polo que se aproba o Plan de reestruturación do sector produtor lácteo.
Artigo 2º.-Cantidades existentes e prezo.
1. De conformidade co establecido no artigo 24 bis do Real decreto 347/2003, do 21 de marzo, o MAPA realiza unha convocatoria excepcional de fondo para o período 2005/2006, que segundo o artigo 5 do real decreto polo que se aproba o Plan de reestruturación do sector lácteo, inclúe as seguintes cantidades:
a) O 80 por cento da cota indemnizada no programa executado pola Orde APA/2811/2004, do 4 de agosto, pola que se instrumenta o Programa nacional de abandono da produción láctea para o período 2004/2005. Estas cantidades atópanse na reserva nacional.
b) O resto das cantidades da reserva nacional no momento da entrada en vigor do Plan lácteo.
c) A cota recuperada no programa de abandono establecido no capítulo I do real decreto polo que se aproba o Plan lácteo.
2. As cantidades existentes no fondo procedentes do abandono 2004/2005, ascenden a 4.589.594 quilos, e as cantidades de reserva complementaria a 4.589.594 quilos.
3. O prezo de adquisición das cantidades do fondo establécese en 0,50 euros/quilo. O resto das cantidades asignadas serán obxecto de asignación complementaria gratuíta e terán a consideración de cota da reserva nacional.
Artigo 3º.-Contido de materia graxa.
1. O contido representativo de materia graxa ou graxa de referencia, das cotas para entrega a compradores asignadas no Fondo nacional será o da media ponderada dos contidos en graxa das cotas abandonadas no programa de abandono do período anterior 2004/2005, e así deberase ponderar no contido representativo de materia graxa do gandeiro beneficiario.
2. As asignacións complementarias da reserva nacional non modificarán o contido representativo da materia graxa do produtor beneficiario.
Artigo 4º.-Beneficiarios.
Poderán ser beneficiarios do fondo, logo do pagamento do importe correspondente, e da asignación complementaria da reserva nacional, aqueles produtores que o soliciten, teñan a súa explotación na Comunidade Autónoma de Galicia e cumpran os requisitos establecidos no artigo 6 do real decreto polo que se aproba o Plan de reestruturación do sector produtor lácteo, e que se recollen no artigo seguinte.
Artigo 5º.-Requisitos para acceder á asignación.
1. Poderán solicitar a asignación de cantidades de referencia do fondo os produtores que sexan titulares dunha explotación gandeira nesta comunidade autónoma e que ademais reúnan os seguintes requisitos.
a) Non terse acollido aos programas de abandono definitivo da produción de leite, financiados con cargo a fondos da Unión Europea, nacionais ou autonómicos.
b) Non ter transferido cota nos períodos 2003/2004, 2004/2005 e 2005/2006.
c) Que desde abril de 2002, o interesado non fose sancionado por non cumprir as exixencias de calidade do leite de acordo co Real decreto 1679/1994, do 22 de xullo, polo que se establecen as condicións sanitarias aplicables á produción e comercialización de leite cru, leite tratado termicamente e produtos lácteos.
d) Que desde abril de 2002, o interesado non fose sancionado pola presenza no seu gando ou explotación de residuos de substancias prohibidas en virtude dos reais decretos 1373/1997, do 29 de agosto, e 2178/2004, do 12 de novembro, polos que se prohibe utilizar determinadas substancias de efecto hormonal e tireostático e substancias beta-agonistas de uso na cría de gando, nin fose sancionado pola presenza no seu gando ou explotación de substancias ou produtos non autorizados ou substancias ou produtos autorizados, pero en posesión ilegal na súa explotación.
e) Que desde abril de 2002 o interesado non fose sancionado por falta moi grave, por incumprimento do Real decreto 3454/2000, polo que se establece e regula o Programa integral coordinado de vixilancia e control das encefalopatías esponxiformes transmisibles dos animais e o Real decreto 348/2000, do 10 de marzo, polo que se incorpora ao ordenamento xurídico a Directiva 98/58/CE, relativa á protección dos animais nas explotacións gandeiras.
Artigo 6º.-Limitacións.
1. De acordo co establecido nas alíneas 2 e 4 do artigo 22 do R.D. 347/2003, coa redacción dada
polo R.D. 313/2005, do 18 de marzo, os gandeiros adquirentes de cantidade de referencia do fondo, comprométense a non transferir nin ceder temporalmente tanto a súa cota propia como a adquirida do fondo durante cinco períodos, ata o 2009/2010 inclusive.
2. Ademais, aos beneficiarios deste Fondo nacional de cotas lácteas, non se lle indemnizarán ningunha das cotas asignadas nesta convocatoria de fondo, incluída a adquirida logo do pagamento, no caso de que se acollan a un programa de abandono nos cinco próximos períodos, coa excepción dos casos de forza maior e excepcionais, debidamente xustificados, considerados nos parágrafos l) e m) do artigo 2 do Real decreto 347/2003, do 21 de marzo.
3. As cantidades de referencia asignadas da reserva nacional, de conformidade co disposto no artigo 22.1º do Real decreto 347/2003, non poderán ser obxecto de transmisión por venda ou arrendamento, nin de cesión temporal ou abandono indemnizado, e serán reintegradas na reserva nacional cando o produtor cese na actividade ou transfira, total ou parcialmente, a súa cota.
Exceptúanse do establecido nos parágrafos anteriores os casos de transferencias de cotas vinculadas ás explotacións, sempre que se trate da mesma explotación que tiña o produtor anterior, quedando as cantidades de referencia procedentes da reserva nacional suxeitas aos requisitos de orixe.
Artigo 7º.-Baremo.
As solicitudes presentadas ao abeiro desta orde, para os efectos da obtención de cantidades de referencia do Fondo nacional procedentes do abandono da campaña 2004/2005, que proporá ao MAPA a comunidade autónoma, serán valoradas de acordo co baremo de puntuación, detallado a continuación:
a) Catro puntos por ter sido destinatario dunha transferencia de cota doutra explotación nos últimos tres períodos pechados.
b) Tres puntos por ser titular dunha explotación, agraria familiar ou asociativa que, no momento de presentar a solicitude teña a consideración de prioritaria de acordo cos requisitos establecidos nos artigos 4 a 6 da Lei 19/1995, do 4 de xullo, de modernización de explotacións agrarias ou por ser agricultor profesional.
c) Un punto por ter a condición de agricultor mozo, segundo se define no artigo 2 ñ) do Real decreto 347/2003, do 21 de marzo. Nos casos de explotacións asociativas, será necesario que máis do 50% dos socios o cumpran.
d) Tres puntos por obter, nalgún dos cinco anos inmediatamente anteriores á data de solicitude do
fondo, algunha das axudas oficiais previstas na seguinte norma:
* No artigo 3.1º a) do Real decreto 613/2001, do 8 de xuño, para a mellora e modernización das estruturas de produción das explotacións agrarias.
e) Un punto por obter, nalgún dos cinco anos inmediatamente anteriores, axudas oficiais previstas na seguinte norma:
* O capítulo II do título II Instalación de agricultores mozos do Regulamento (CE) 1257/1999, do Consello, do 17 de maio de 1999.
f) Un punto por ser unha explotación situada en todas ou algunha das seguintes zonas:
1º Zonas de montaña, segundo o disposto no artigo 18 do Regulamento (CE) nº 1257/1999 do Consello, do 17 de maio de 1999.
2º Outras zonas desfavorecidas ou zonas sometidas a dificultades específicas, tal como se definen nos artigos 19 e 20 do Regulamento (CE) nº 1257/1999 do Consello, do 17 de maio de 1999.
g) Un punto por estar integrado nun núcleo de control leiteiro.
h) Un punto se a explotación do solicitante pertence a unha agrupación de defensa sanitaria de gando vacún de leite.
i) Dous puntos por ser membro e ter entregado todo o leite producido desde o 1 de abril de 2005 a unha cooperativa ou sociedade agraria de transformación dedicada á comercialización ou transformación de leite, que estea autorizada como comprador de leite no réxime da taxa suplementaria da cota láctea.
j) Un punto por ser muller. No caso de figuras asociativas será necesario que a lo menos o 50 por cento dos socios sexan mulleres.
Artigo 8º.-Procedemento de asignación.
1. Ordenaranse as solicitudes por orde de puntuación, de maior a menor, conforme o baremo sinalado no artigo anterior.
2. No caso de que a cantidade de cota solicitada supere as dispoñibilidades de cota existente no fondo, limitaranse as cantidades que se asignen a cada explotación como se detalla de seguido:
a) Todas as solicitudes puntuaranse conforme o baremo establecido no punto anterior e ordenaranse segundo a puntuación alcanzada.
b) En función da dispoñibilidade de cota a Consellaría de Política Agroalimentaria e Desenvolvemento Rural establecerá unha puntuación mínima para obter asignación de cantidades do fondo, así como a cantidade asignable por cada punto obtido.
c) As solicitudes aceptadas recibirán asignación de cota do fondo segundo lles corresponda pola súa puntuación coas seguintes limitacións:
* Non se asignarán cantidades superiores ás solicitadas.
* Non se asignarán cantidades inferiores a 5.000 kg.
* Por cada kg de fondo que se adquira, asignarase unha reserva complementaria gratuíta de 1 kg.
3. No caso de que dous ou máis solicitantes tivesen a mesma puntuación daráselles preferencia aos produtores que se atopen nas seguintes circunstancias por orde de preferencia:
a) Ser un mozo cunha primeira instalación aprobada no ano 2005 ao abeiro do R.D. 613/2001 e a orde da consellería de decembro de 2004, con investimentos en compra de cota para o ano en curso 2005.
b) Explotacións de menor a maior cota dispoñible o 1 de abril de 2005.
c) Solicitantes de menor a maior idade.
Artigo 9º.-Baremo e asignación do fondo ao abeiro do real decreto polo que se aproba o Plan de reestruturación do sector produtor lácteo.
Para a xestión das solicitudes de adquisición de cota do Fondo nacional de cotas que asignará o MAPA, a comunidade autónoma enviará unha prelación destas ao ministerio, ordenadas segundo os requisitos e baremo establecidos nos artigos 6 e 8 do real decreto polo que se aproba o Plan nacional de reestruturación do sector produtor lácteo.
As cantidades asignaranse segundo o establecido no artigo 7 do citado real decreto.
Artigo 10º.-Presentación das solicitudes.
1. Os produtores de leite que teñan a explotación situada na Comunidade Autónoma de Galicia, e estean interesados en obter cantidades de referencia do Fondo de cotas, deberán presentar, segundo establece o real decreto polo que se aproba o Plan nacional de reestruturación do sector produtor lácteo, ata o 21 de xuño de 2005 inclusive, unha solicitude dirixida ao secretario xeral de Agricultura e Alimentación do Ministerio de Agricultura, Pesca e Alimentación de acordo co modelo incluído como anexo II do R.D. citado que se xunta como anexo I desta orde.
2. As solicitudes presentaranse, preferentemente, nas oficinas agrarias comarcais ou en calquera das oficinas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 11º.-Documentación.
Coa solicitude achegarase a seguinte documentación, xustificativa do cumprimento dos requisitos exixidos aos solicitantes e ás súas explotacións:
1. Persoas físicas:
* Fotocopia do DNI/NIF (anverso e reverso) ou do CIF do titular da explotación e de todos os agricultores a título principal (ATP) que a integran.
* Documentación xustificativa da condición de ATP das persoas declaradas nesta solicitude como tales (alta en REASS e IRPF: 2003 ao 2004 ou certificado da AEAT).
* No caso de que non se trate dunha explotación asociativa das cales se refire o artigo 2 o) do R.D. 347/2003, do 21 de marzo, documentación xustificativa da relación de primeiro grao co titular da explotación dos familiares ou cónxuxes.
* No caso de quererse acoller ao criterio establecido no artigo 8 e), do real decreto polo que se aproba o Plan de reestruturación do sector produtor lácteo, certificado do secretario da cooperativa ou SAT onde se acredite que o solicitante pertence a esta e lle entrega todo o leite desde abril de 2005.
2. Cooperativas agrarias de produción, SAT, sociedades civís, comunidades de bens e outras persoas xurídicas:
* Fotocopia compulsada do documento de constitución da sociedade no que conste o obxeto desta.
* Fotocopia da declaración do imposto de sociedades e do de retencións dos rendementos de traballo.
* Certificado do órgano xestor da sociedade ou documento acreditativo no caso de comunidades de bens en que conste o acordo de solicitar as cantidades do fondo e a identificación da persoa autorizada para solicitalas.
* No caso de que cumpran os criterios B) ou F), documentación que relacione e xustifique o número de membros e fotocopia do DNI/NIF (anverso e reverso) de todos eles.
Artigo 12º.-Tramitación.
1. As solicitudes presentadas remitiranse aos servizos provinciais de explotacións agrarias para a súa comprobación e análise, os cales, tendo en conta os requisitos, puntuacións e prioridades previstas nesta orde, elaborarán un informe, que elevarán, coa proposta correspondente, ao director xeral de Produción e Sanidade Agropecuaria.
2. A Dirección Xeral de Produción e Sanidade Agropecuaria realizará dúas propostas de asignación:
a) En primeiro lugar proporá ao Ministerio de Agricultura, Pesca e Alimentación a relación de soli
citudes correspondentes a determinadas cantidades de Fondo nacional de cotas a as súas complementarias da reserva nacional cuxa proposta corresponde á comunidade autónoma (cota procedente do abandono da campaña 2004/2005), para que dite as correspondentes resolucións de conformidade co disposto no artigo 12 do real decreto polo que se aproba o Plan de reestruturación do sector produtor lácteo.
b) En segundo lugar enviarase ao MAPA a relación de todas as solicitudes valoradas e clasificadas, para que o dito ministerio faga a correspondente asignación aos solicitantes, de conformidade co establecido no artigo 10 do real decreto polo que se aproba o Plan de reestruturación do sector produtor lácteo.
Artigo 13º.-Asignación complementaria.
1. Tendo en conta o previsto no Real decreto 347/2003, e no real decreto polo que se aproba o Plan de reestruturación do sector produtor lácteo, aos gandeiros que obtivesen cota do fondo asignaráselles, unha cantidade de referencia complementaria da reserva nacional, igual á cota obtida do fondo procedente do abandono da campaña 2004/2005.
2. Estas asignacións complementarias da reserva nacional non modificarán o contido representativo de materia graxa da cota do gandeiro beneficiario.
Artigo 14º.-Inspección e control.
1. A Dirección Xeral de Produción e Sanidade Agropecuaria poderá solicitar a documentación complementaria e realizar os controis administrativos e inspeccións que considere oportunos co fin de comprobar a veracidade dos datos consignados na documentación presentada.
2. O produtor deberá colaborar nas devanditas inspeccións, proporcionando os datos requiridos e facilitando, no seu caso, o acceso á explotación.
Disposición adicional
En todo o non previsto nesta orde, será de aplicación o disposto no Real decreto 347/2003, polo que se regula o sistema de xestión de cota láctea, o real decreto polo que se aproba o Plan de reestruturación do sector produtor lácteo e demais normativa concordante.
Disposicións derradeiras
Primeira.-Facúltase o director xeral de Produción e Sanidade Agropecuaria para ditar as instrucións necesarias para o mellor cumprimento e aplicación do disposto nesta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 30 de maio de 2005.
Jose Antonio Santiso Miramontes
Conselleiro de Política Agroalimentaria
e Desenvolvemento Rural
CONSELLERÍA DE FAMILIA, XUVENTUDE, DEPORTE
E VOLUNTARIADO